b"\n_START_ARTICLE_\nMarten de Vos\n_START_SECTION_\nBiografia i obra\n_START_PARAGRAPH_\nVa ser un dels quatre fills del pintor Pieter de Vos, de qui va rebre les primeres lli\xc3\xa7ons en aquest art, i per tant era germ\xc3\xa0 del compositor Laurent de Vos. Es creu que el 1522 va viatjar a It\xc3\xa0lia juntament amb Pieter Brueghel el Vell, passant per Flor\xc3\xa8ncia, Roma, i Ven\xc3\xa8cia on va ser alumne de Tintoretto, adoptant l'estil manierista de moda per llavors._NEWLINE_El 1556 estava de tornada a Anvers, i el 1558 ingress\xc3\xa0 com mestre al gremi de pintors de la ciutat. El 1560 es casa amb Joanna Li Boucq amb qui va tenir vuit fills, un d'ells el futur pintor Marten de Vos el Jove (1576\xe2\x80\x931613)._NEWLINE_Entre les seves obres excel\xc2\xb7lents destaquen els retaules pict\xc3\xb2rics que va realitzar per a diverses associacions de la seva ciutat natal: El Triomf de Crist (1590), Les Temptacions de Sant Antoni (1594), San Lluc pintant la Mare de D\xc3\xa9u (1602) i Els Casaments de Can\xc3\xa0 (1597)._NEWLINE_Com a dibuixant, va estar especialment actiu durant els anys 1580-1585, per\xc3\xadode durant el qual els calvinistes van tenir el poder a Anvers, i va realitzar en total m\xc3\xa9s de 1.600 dibuixos que van servir com a model per a obres dels m\xc3\xa9s importants gravadors holandesos de l'\xc3\xa8poca._NEWLINE_Diverses de les seves obres m\xc3\xa9s singulars es conserven a Espanya, com El Judici Final al Museu de Belles Arts de Sevilla i El rapte d'Europa al Museu de Belles Arts de Bilbao."